Uitspraak in saak teen Parys-boere beginDie beskuldigdes in die hof tydens die verhoor in November 2017. Foto: Mariné Lourens Meer as drie jaar sedert Samuel Tjixa en Simon Jubeba dood is nadat hulle op 6 Januarie 2016 op ŉ plaas naby Parys in die Vrystaat erg aangerand is, sal uitspraak vandeesweek gelewer word in die saak teen die ses mans wat van die moord op die twee oorledenes aangekla word. Boeta van der Westhuizen, sy seun Loedie van der Westhuizen, Anton Loggenberg en sy seun Cor Loggenberg, kapt. Henk Prinsloo en Miela Jansen van Vuuren word aangekla van die moord op Tjixa en Jubeba. Die staat beweer die ses beskuldigdes was deel van ŉ groep boere wat vir Tjixa en Jubeba op die plaas Swartklip aangekeer en só erg aangerand het dat hulle later in die hospitaal aan hul beserings beswyk het. Die verdediging beweer Tjixa en Jubeba was dié dag deel van ŉ aanval op Loedie van der Westhuizen sr. se plaas, Biesiesbult. Van der Westhuizen sr. is deur die loop van die verhoor (aan onverwante oorsake) oorlede. Van links is Cor Loggenberg, Loedie van der Westhuizen en Miela Janse van Vuuren. Foto: Mariné Lourens Die ses beskuldigdes se verhoor het reeds in Mei 2017 begin, maar is deur verskeie gebeure vertraag, onder andere twee landdroste wat hulle op die staat se aandrang aan die verhoor onttrek het, die beskuldigdes se regspan wat in Mei verlede jaar onttrek het, adv. Hans de Bruin SC vir die verdediging wat hom in Mei 2017 aan die saak onttrek het, adv. Nico Dreyer (vir die verdediging) wat in Januarie verlede jaar oorlede is en ŉ aansoek om ontslag vir Prinsloo wat in Mei verlede jaar ingedien is. Regter Corné van Zyl sal vandag met haar uitspraak begin. Die verrigtinge is tot Vrydag op die hofrol geplaas. Lees alle vorige berigte oor die Parys-boere op Maroela Media.